
Επιτροπή των Περιφερειών

	ECOS-IV-022

	76η σύνοδος ολομέλειας 

8 και 9 Οκτωβρίου 2008


	 ΓΝΩΜΟΔΟΤΗΣΗ
της Επιτροπής των Περιφερειών 

με θέμα 

Προ-εμπορικές δημόσιες συμβάσεις: προώθηση της καινοτομίας για την εξασφάλιση βιώσιμων και ποιοτικών δημόσιων υπηρεσιών στην Ευρώπη


	Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ
· Υποδέχεται με ικανοποίηση την Ανακοίνωση της Επιτροπής αφού αποτελεί μια επαρκή εναρκτήρια εισαγωγή στο βασικό εννοιολογικό υπόβαθρο των προ-εμπορικών δημόσιων συμβάσεων  και στον τρόπο που αυτές μπορούν να διεκπεραιωθούν, χωρίς όμως αυτό να μην καταλείπει και κάποια έλλειψη ως προς τη συγκεκριμένη εφαρμογή της προτεινόμενης διαδικασίας.
· Υπογραμμίζει ότι οι Τοπικές και Περιφερειακές  αρχές, σε περίπτωση που επιλέξουν την προ-εμπορική δημόσια σύμβαση για την προώθηση της καινοτομίας προς αντιμετώπιση προβλημάτων των οποίων επιζητούν τη λύση με τα αποτελέσματα της διαδικασίας της προ-εμπορικής δημόσιας σύμβασης, θα κληθούν να αντιμετωπίσουν διάφορες προκλήσεις οι οποίες δεν αναλύονται επαρκώς από στην Ανακοίνωση της Επιτροπής.

· Πιστεύει ότι η Ευρωπαϊκή Επιτροπή οφείλει να παράσχει ευκρινή και λεπτομερειακή καθοδήγηση καθώς και δυνατότητες εκπαίδευσης και κατάρτισης στις Τοπικές και Περιφερειακές αναθέτουσες αρχές επί του τρόπου χρησιμοποίησης των προ-εμπορικών δημόσιων συμβάσεων υπηρεσιών Ε&Α ώστε να μην παραβιάζεται το Ευρωπαϊκό Δίκαιο.
· Συνιστά επιπλέον, επειδή στις περιπτώσεις των προ-εμπορικών δημοσίων συμβάσεων τίθενται μείζονα ζητήματα δικαιωμάτων πνευματικής και βιομηχανικής ιδιοκτησίας, αντικείμενο δικαίου το οποίο μέχρι σήμερα δεν απασχολεί ιδιαιτέρως ακόμη και τις νομικές υπηρεσίες των κεντρικών αρχών, η καθοδήγηση και η εκπαίδευση που πρέπει να παρασχεθεί να κρίνεται ακόμα περισσότερο επιτακτική.




	Εισηγητής:

κ. Δημήτριος Τσιγκούνης (EL/EPP) Δήμαρχος Λεωνιδίου (Αρκαδία)
Κείμενο αναφοράς
Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική επιτροπή και την Επιτροπή των Περιφερειών για τις προ-εμπορικές δημόσιες συμβάσεις: προώθηση της καινοτομίας για την εξασφάλιση βιώσιμων και ποιοτικών δημόσιων υπηρεσιών στην Ευρώπη

COM(2007) 799 τελικό



Ι. 
 ΣΥΣΤΑΣΕΙΣ ΠΟΛΙΤΙΚΗΣ

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ


Γενικές παρατηρήσεις σχετικά με τον ρόλο των τοπικών και περιφερειακών αρχών
1. Ζητεί στις συζητήσεις που θα διεξαχθούν εφεξής να εξεταστεί ο ρόλος των τοπικών και περιφερειακών αρχών στην αντιμετώπιση σημαντικών κοινωνικών προβλημάτων μεταξύ των οποίων συγκαταλέγονται η εξασφάλιση οικονομικά προσιτής υγειονομικής περίθαλψης υψηλής ποιότητας προσαρμοσμένη στις επιπτώσεις της γήρανσης του πληθυσμού, η αντιμετώπιση της κλιματικής αλλαγής, η βελτίωση της ενεργειακής απόδοσης, η εξασφάλιση εκπαίδευσης υψηλότερης ποιότητας και προσβασιμότητας καθώς και η αποτελεσματικότερη διαχείριση απειλών στον τομέα της ασφάλειας.  

2. Προτείνει, επειδή για την αντιμετώπιση των προβλημάτων αυτών υπάρχει πιθανότητα να απαιτηθούν νέες καινοτόμες λύσεις, που λόγω των τεχνολογικών απαιτήσεων είτε δεν είναι ακόμα εμπορικά διαθέσιμες είτε οι υπάρχουσες προσφερόμενες δεν ανταποκρίνονται ακόμα επαρκώς στις απαιτήσεις, γεγονότα που κάνουν επιτακτική νέα Έρευνα και Ανάπτυξη (Ε&Α), οι Τοπικές και Περιφερειακές αρχές να εμπλακούν ενεργά στη διαμόρφωση του νέου πλαισίου για τις προεμπορικές δημόσιες συμβάσεις καθώς και να ενισχυθούν οι δυνατότητές τους για την αποτελεσματική διαχείριση και εφαρμογή αυτού του νέου τύπου δημοσίων συμβάσεων.  
3. Υποστηρίζει ότι η συμπερίληψη της Ε&Α στις δημόσιες συμβάσεις  για την προώθηση καινοτόμων λύσεων δίνει τη δυνατότητα στις Τοπικές και Περιφερειακές αρχές να συμβάλουν καίρια στη μεσομακροπρόθεσμη απόδοση και αποτελεσματικότητα των προσφερόμενων από αυτές υπηρεσιών καθώς στην προώθηση της ανταγωνιστικότητας δια της καινοτομίας της ευρωπαϊκής βιομηχανίας. 

4. Φρονεί ότι αφού ένα μεγάλος μέρος των δαπανών για δημόσιες συμβάσεις πραγματοποιείται από τις Τοπικές και Περιφερειακές αρχές, οι τελευταίες οφείλουν να είναι άρτια προετοιμασμένες για να μπορέσουν να αποτελέσουν έναν μείζονα προωθητικό μηχανισμό της Ε&Α σε πανευρωπαϊκό επίπεδο.

5. Ζητεί από την Ευρωπαϊκή Επιτροπή να λάβει υπόψη της τις πολιτικές προτεραιότητες της Επιτροπής των Περιφερειών για την περίοδο 2008-2010, οι οποίες περιλαμβάνουν μεταξύ άλλων την εφαρμογή της στρατηγικής της Λισσαβώνας για την ανάπτυξη και την απασχόληση, την αντιμετώπιση των προκλήσεων της κλιματικής αλλαγής, τη διαφοροποίηση και την βιώσιμη χρήση των ενεργειακών πηγών, τη βελτίωση της ποιότητας ζωής των πολιτών, περιλαμβανομένης και της διασυνοριακής συνεργασίας για την πολιτική προστασία και πρόσβαση σε καλύτερες υπηρεσίες υγείας, την προαγωγή δια των Περιφερειακών και Τοπικών Αρχών, της αλληλεγγύης, του διαπολιτισμικού και διαθρησκευτικού διαλόγου καθώς και την προώθηση κάθε μορφής τοπικού πολιτισμού και παραδόσεων, τη συμμετοχή στον διάλογο προς μία κοινή πολιτική μετανάστευσης και ασύλου ιδιαίτερα στην ανταλλαγή βέλτιστων πρακτικών ενσωμάτωσης καθώς και την πρόταξη μιας σύγχρονης ενιαίας αγοράς με στρατηγική προώθησης της ποιότητας των κοινωνικών υπηρεσιών, ως πεδία ενδιαφέροντος των τοπικών και περιφερειακών αρχών και ως υποψήφια με ιδιαίτερη προοπτική στο χώρο των δημοσίων συμβάσεων προς υποστήριξη της Ε&Α στις Τεχνολογίες Πληροφορικής και Επικοινωνιών ως  κατά προτεραιότητα επιλέξιμα για την εφαρμογή των προ-εμπορικών δημόσιων συμβάσεων.

6. Υποδέχεται με ικανοποίηση την Ανακοίνωση της Επιτροπής COM(2007) 799 τελικό αφού αποτελεί μία επαρκή εναρκτήρια εισαγωγή στο βασικό εννοιολογικό υπόβαθρο των προ-εμπορικών δημόσιων συμβάσεων και στον τρόπο που αυτές μπορούν να διεκπεραιωθούν, χωρίς όμως αυτό να μην καταλείπει και κάποια έλλειψη ως προς τη συγκεκριμένη εφαρμογή της προτεινόμενης διαδικασίας. 

7. Υπογραμμίζει ότι οι Τοπικές και Περιφερειακές  Αρχές σε περίπτωση που επιλέξουν την προ-εμπορική δημόσια σύμβαση για την προώθηση της καινοτομίας προς αντιμετώπιση προβλημάτων των οποίων επιζητούν τη λύση με τα αποτελέσματα της διαδικασίας της προ-εμπορικής δημόσιας σύμβασης, θα κληθούν να αντιμετωπίσουν διάφορες προκλήσεις οι οποίες δεν αναλύονται επαρκώς από την Ανακοίνωση της Επιτροπής COM(2007) 799 τελικό.

8. Είναι της γνώμης ότι η υπάρχουσα νομοθεσία δημοσίων συμβάσεων είναι ήδη αρκετά περίπλοκη,  και πολλές Τοπικές και Περιφερειακές Αρχές πασχίζουν ιδιαιτέρως για να την εφαρμόσουν ορθά. Γι’ αυτό το λόγο θεωρεί ότι θα είναι ιδιαίτερα διστακτικές στο να εισάγουν έναν ακόμη παράγοντα περιπλοκότητας στο διοικητικό τους σύστημα και διαδικασίες, όπως αυτή η πρωτοβουλία της Ευρωπαϊκής Επιτροπής. Επομένως, προτείνει οι νομικοί κανόνες για τις δημόσιες συμβάσεις να μην τυγχάνουν εφαρμογής όσον αφορά τις προ-εμπορικές δημόσιες συμβάσεις.
9. Καλεί την Επιτροπή να διευκρινίσει εάν μπορεί να τροποποιηθεί η οδηγία για τις δημόσιες συμβάσεις ώστε να ενθαρρύνεται η καινοτομία, για παράδειγμα, στο πλαίσιο σχεδίων εταιρικών σχέσεων. Σημαντικό εμπόδιο για την καινοτομία στην πράξη αποτελούν οι άκαμπτες διαδικασίες των δημόσιων συμβάσεων. Η υποχρέωση που απορρέει από τη Συνθήκη για ίση και μη διακριτική μεταχείριση δεν θα πρέπει να ερμηνευτεί κατά τρόπο που οι επιχειρήσεις και οι αναθέτουσες αρχές να μην μπορούν να αξιοποιήσουν το έργο έρευνας και ανάπτυξης των επιχειρήσεων.

10. Πιστεύει ότι η διαμόρφωση  και σύνταξη ιδιαιτέρως τεχνικών τευχών διακήρυξης δημοσίων διαγωνισμών για την προώθηση της καινοτομίας απαιτούν ιδιαίτερες γνώσεις και ικανότητες, τις οποίες οι Τοπικές και Περιφερειακές Αρχές γενικά δεν κατέχουν, όταν μάλιστα τέτοιες γνώσεις και ικανότητες μπορούν να εντοπιστούν μόνο σε περιορισμένα τμήματα ακόμη και της κεντρικής διοίκησης σε πολλά κράτη.

11. Θεωρεί ότι τα διαφορετικά στάδια επιλογής τα οποία περιλαμβάνονται στην διαδικασία της προ-εμπορικής δημόσιας σύμβασης υπηρεσιών Ε&Α απαιτούν, εξίσου με το προηγούμενο, επίπεδο τεχνικών γνώσεων και κατανόησης των εν λόγω θεμάτων το οποίο γενικά ελλείπει στις Τοπικές και Περιφερειακές Αρχές. 

12. Τονίζει ότι σε περίπτωση που η προ-εμπορική δημόσια σύμβαση υπηρεσιών Ε&Α αποδειχθεί τελικά επιτυχής, θα παραμένει ακόμα και τότε δυσχερής η πολιτική κινητοποίηση και ενεργοποίηση των πολιτών σε τοπικό και περιφερειακό επίπεδο. Το γεγονός ότι το κόστος της δημόσιας δαπάνης που απαιτήθηκε για τη διενέργεια του δημόσιου προ-εμπορικού διαγωνισμού υπηρεσιών Ε&Α είναι άμεσο, και βαρύνει την τρέχουσα περίοδο διαχείρισης, ενώ τα οφέλη συνήθως θα είναι μακροπρόθεσμα, και πολλές φορές η συνειδητοποίησή τους από τους πολίτες μπορεί να χρειαστεί χρόνο, συνήθως μεγαλύτερο από αυτόν που χωρίζει δύο διαδοχικές εκλογικές αναμετρήσεις σε τοπικό ή περιφερειακό επίπεδο αποτελεί σημείο ιδιαίτερου βάρους για τις αποφάσεις των τοπικών και περιφερειακών αρχών.

13. Εκφράζει την ανησυχία της για την περίπτωση που η ίδια η προκήρυξη του δημόσιου προ-εμπορικού διαγωνισμού υπηρεσιών Ε&Α είχε αποτελέσει αντικείμενο πολιτικής αντιπαράθεσης ως προς τη σκοπιμότητα διενέργειάς του, για την πιθανότητα μετά από μία εκλογική αναμέτρηση, κατά την οποία αναδεικνύεται ως νέα τοπική και περιφερειακή αρχή, η παράταξη που είχε εκφράσει αυτές τις αντιρρήσεις, θα θέτει εν αμφιβολία τη συνέχιση της διαδικασίας για την προκήρυξη δημόσιου διαγωνισμού για το έτοιμο πια εμπορικό προϊόν, εξαφανίζοντας τελικά  τα ουσιώδη οφέλη στα οποία προσέβλεπε η αναθέτουσα αρχή κατά την αρχική προκήρυξη του δημόσιου προ-εμπορικού διαγωνισμού υπηρεσιών Ε&Α.

14. Πιστεύει ότι ένα μείζον πολιτικό πρόβλημα στο επίπεδο των τοπικών και περιφερειακών αρχών αποτελεί το ενδεχόμενο οι τελικοί ανάδοχοι της προ-εμπορικής δημόσιας σύμβασης υπηρεσιών Ε&Α να μην είναι εγκατεστημένοι στον τόπο όπου έχει την έδρα της η αναθέτουσα τοπική ή περιφερειακή αρχή, ή ακόμα να είναι εγκατεστημένοι σε άλλο Κράτος Μέλος.

15. Θέτει υπόψη ότι σε περίπτωση που ο δημόσιος προ-εμπορικός διαγωνισμός υπηρεσιών Ε&Α καταλήξει άγονος, περίπτωση η οποία δεν μπορεί να αποκλειστεί ειδικά σε κάποιες περιοχές Ε&Α, όπου το επίπεδο επιτευγμάτων είναι ακόμα αρκετά χαμηλό, οι Τοπικές και Περιφερειακές Αρχές θα είναι σε ιδιαίτερα δυσχερή σχέση να λογοδοτήσουν και να πείσουν τους πολίτες ότι ακόμα και με αυτή την κατάληξη ήταν προτιμότερος από το να γίνουν επενδύσεις σε ήδη υπάρχουσα και εμπορικά δοκιμασμένη τεχνολογία.

16. Προτείνει έναντι των προαναφερθέντων προβλημάτων, τα οποία πρόκειται να αντιμετωπίσουν οι Τοπικές και Περιφερειακές Αρχές σε σχέση με τις προ-εμπορικές δημόσιες συμβάσεις υπηρεσιών Ε&Α, η Ευρωπαϊκή Επιτροπή καθώς και τα Κράτη Μέλη να σχεδιάσουν και να λάβουν μια σειρά από μέτρα τα οποία θεωρεί απαραίτητα προκειμένου οι προ-εμπορικές δημόσιες συμβάσεις Ε&Α να επιτελέσουν την αποστολή τους στο τοπικό και περιφερειακό επίπεδο, το οποίο θα έχει μείζονος σημασίας επίπτωση στις γενικότερες επιδόσεις στον τομέα της Ε&Α της Ευρωπαϊκής Ένωσης έναντι των ανταγωνιστών της στην παγκόσμια αγορά. 

17. Σημειώνει ότι δεν πρέπει να λησμονείται ότι πιθανή αποτυχία ομαλής και λειτουργικής ενσωμάτωσης των διαδικασιών προ-εμπορικών δημοσίων συμβάσεων υπηρεσιών Ε&Α σε τοπικό και περιφερειακό επίπεδο είναι δυνατόν να στερήσει από την Ε&Α κονδύλια που χορηγούνται σε επίπεδο Ευρωπαϊκής Ένωσης. 

18. Πιστεύει ότι η Ευρωπαϊκή Επιτροπή οφείλει να παράσχει ευκρινή και λεπτομερειακή καθοδήγηση καθώς και δυνατότητες εκπαίδευσης και κατάρτισης στις τοπικές και περιφερειακές αναθέτουσες αρχές επί του τρόπου χρησιμοποίησης των προ-εμπορικών δημόσιων συμβάσεων υπηρεσιών Ε&Α ώστε να μην παραβιάζεται το Ευρωπαϊκό Δίκαιο.

19. Συνιστά επιπλέον, επειδή στις περιπτώσεις των προ-εμπορικών δημοσίων συμβάσεων τίθενται μείζονα ζητήματα δικαιωμάτων πνευματικής και βιομηχανικής ιδιοκτησίας, αντικείμενο δικαίου το οποίο μέχρι σήμερα δεν απασχολεί ιδιαιτέρως ακόμη και τις νομικές υπηρεσίες των κεντρικών αρχών, η καθοδήγηση και η εκπαίδευση που πρέπει να παρασχεθεί να κρίνεται ακόμα περισσότερο επιτακτική.

20. Προτρέπει τα Κράτη Μέλη και την Ευρωπαϊκή Επιτροπή να αναπτύξουν υποστηρικτικές δομές τέτοιες ώστε, όποτε οι τοπικές ή περιφερειακές αρχές επιλέξουν να στραφούν στη διενέργεια ενός δημόσιου προ-εμπορικού διαγωνισμού υπηρεσιών Ε&Α, αυτές να μπορούν αποταθούν και να λάβουν σαφείς και αξιοποιήσιμες πληροφορίες και ουσιαστική συνδρομή, ειδικά σε ότι αφορά τον ορθότερο μερισμό κινδύνων και οφελών  μεταξύ αναθέτουσας αρχής και υποψηφίων – τελικών αναδόχων.

21. Τονίζει, λόγω του γεγονότος ότι οι προ-εμπορικές δημόσιες συμβάσεις υπηρεσιών Ε&Α εμπεριέχουν ευδιάκριτους βραχυπρόθεσμους εντοπισμένους κινδύνους στο τοπικό ή περιφερειακό επίπεδο της εκάστοτε αναθέτουσας αρχής και αντίστοιχα δυσδιάκριτα μακροπρόθεσμα, και πολλές φορές διάχυτα οφέλη, που προκαλούν εύλογη ανησυχία στις Τοπικές και Περιφερειακές αρχές, ότι τα Κράτη Μέλη και η Ευρωπαϊκή Επιτροπή πρέπει να τις υποστηρίζουν  ευκρινώς, σε διάφορα επίπεδα, καθιστώντας κατανοητό σε όλους τους εμπλεκόμενους ότι η περιστασιακή αποτυχία αποτελεί ένα αναπόσπαστο μέρος μιας τέτοιας διαδικασίας, που έχει να κάνει με την αναζήτηση καινοτομικών λύσεων σε χρόνια και νεότερα προβλήματα των ευρωπαϊκών κοινωνιών.

22. Σημειώνει ότι οι δημόσιοι προ-εμπορικοί διαγωνισμοί υπηρεσιών Ε&Α επειδή είναι ανοικτοί για φορείς από όλα τα Κράτη Μέλη, μπορούν αναπόφευκτα να οδηγήσουν σε μερική τουλάχιστον μεταφορά κονδυλίων από μία περιφέρεια ενός Κράτους Μέλους για τη χρηματοδότηση Ε&Α σε περιφέρεια άλλου Κράτους – Μέλους. Σε επίπεδο Ευρωπαϊκής Ένωσης κάτι τέτοιο δεν αποτελεί βέβαια πρόβλημα αλλά σε επίπεδο τοπικό/περιφερειακό αποτελεί έναν σημαντικό ανασταλτικό παράγοντα για την χρηματοδότηση προ-εμπορικών δημόσιων συμβάσεων υπηρεσιών Ε&Α. 

23. Προτρέπει την Ευρωπαϊκή Επιτροπή να καταδείξει ότι οι προ-εμπορικές δημόσιες συμβάσεις μπορούν να είναι ωφέλιμες για την περιφέρεια που διενεργεί τον προ-εμπορικό δημόσιο διαγωνισμό ακόμα και όταν οι εμπλεκόμενοι υποψήφιοι στο διαγωνισμό φορείς δεν είναι εγκατεστημένοι στην περιφέρεια. 

24. Ζητεί επίμονα από την Ευρωπαϊκή Επιτροπή να προωθήσει και να ενισχύσει μεγάλες ομάδες τοπικών και περιφερειακών αρχών, οι οποίες συμφωνούν στο αντικείμενο μιας προ-εμπορικής δημόσιας σύμβασης, ούτως ώστε να μειωθούν οι κίνδυνοι που αντιμετωπίζονται, όταν για τον ίδιο διαγωνισμό εμπλεκόταν μία μόνο τοπική ή περιφερειακή αρχή από ένα Κράτος-Μέλος. 

25. Αναγνωρίζει ότι μόνο η διευρωπαϊκή δικτύωση και η δημιουργία συνεχών επαφών μεταξύ τοπικών και περιφερικών αρχών διαφορετικών Κρατών Μελών, που παρουσιάζουν παρόμοιες  ανάγκες προς αντιμετώπιση, αποτελούν το καίριο συνεκτικό στοιχείο της διακρατικής-διαπεριφερειακής-διατοπικής συνεργασίας και συντονισμού των διαδικασιών προ-εμπορικών δημοσίων συμβάσεων υπηρεσιών Ε&Α.

26. Υποστηρίζει την χρηματοδότηση των σχετικών δράσεων για την ανάπτυξη και εμπέδωση των προ-εμπορικών δημοσίων συμβάσεων υπηρεσιών Ε&Α στο επίπεδο των τοπικών και περιφερειακών αρχών μέσω της ανακατανομής κονδυλίων του προϋπολογισμού της Ευρωπαϊκής  Ένωσης που μπορεί να προκύψουν από την αναθεώρηση της Κοινής Αγροτικής Πολιτικής.

27. Είναι της γνώμης ότι ο Ενιαίος Ευρωπαϊκός Χώρος Ε&Α (Ευρωπαϊκός Χώρος Έρευνας – ΕΧΕ) δυνητικά μπορεί να πάρει νέα μορφή και δυναμικότητα αν οι διαδικασίες προ-εμπορικών δημοσίων συμβάσεων υπηρεσιών Ε&Α ενσωματωθούν στις υπάρχουσες διαδικασίες σύναψης δημοσίων συμβάσεων. 

28. Κρίνει ότι η αξιοποίηση των τοπικών/περιφερειακών Πανεπιστημίων, Ερευνητικών Κέντρων και ειδικότερα των Μικρών-Μεσαίων Επιχειρήσεων (SMEs) εντάσεως γνώσης και τεχνολογικής καινοτομίας μέσα σε ένα νέο πλαίσιο συνεργασίας με τις τοπικές/περιφερειακές αρχές του Κράτους Μέλους που αυτές ανήκουν και η διαμέσου αυτών δικτύωση με άλλες τοπικές/περιφερειακές αρχές άλλων Κρατών – Μελών και αντίστοιχα Πανεπιστήμια, Ερευνητικά Κέντρα και Μικρές-Μεσαίες Επιχειρήσεις θα διευκόλυνε ιδιαίτερα την στρατηγική προώθησης των προ-εμπορικών δημοσίων συμβάσεων υπηρεσιών Ε&Α. 

29. Τονίζει ότι η δημιουργία Πυρήνων Ενημέρωσης/Βάσεων Δεδομένων εντός των  διαφόρων Τοπικών/Περιφερειακών Αρχών για τις προτεραιότητες αντιμετώπισης τοπικών/περιφερειακών προβλημάτων που χρήζουν καινοτομικής επίλυσης καθώς και η ενημέρωση για το τοπικό δυναμικό Ε&Α μπορεί να φέρει πιο κοντά περιφέρειες με κοινά προβλήματα προς αντιμετώπιση και ερευνητικά κέντρα και επιχειρήσεις με συμπληρωματικές/παραπληρωματικές δυνατότητες καινοτομικής επίλυσης αυτών διαμέσου της συνεργασίας.

30. Προτείνει ο προσανατολισμός των χρηματοδοτήσεων των Ευρωπαϊκών Ταμείων Περιφερειακής Ανάπτυξης, Συνοχής και Κοινωνικού να στραφεί σε δράσεις που αφορούν την Ε&Α στους τομείς που αυτά χρηματοδοτούν δια των προ-εμπορικών δημοσίων συμβάσεων.  

Βρυξέλλες, 8 Οκτωβρίου 2008
	Ο Πρόεδρος
της Επιτροπής των Περιφερειών



Luc Van den Brande
 
	

	
	Ο Γενικός Γραμματέας
της Επιτροπής των Περιφερειών




Gerhard Stahl

